
PËR NGRITJEN E KOMISIONIT TË POSAÇËM PARLAMENTAR
PËR REALIZIMIN E REFORMËS ZGJEDHORE
(Ndryshuar me vendimin nr. 81, datë 30.10.2025; nr. 97, datë 6.11.2025)
(i përditësuar)

Në mbështetje të neneve 77, pika 1, dhe 78, pika 1, të Kushtetutës dhe të neneve 24 dhe 55, pika 1, të Rregullores së Kuvendit, me propozimin e një grupi deputetësh,  

KUVENDI
I REPUBLIKËS SË SHQIPËRISË

VENDOSI:

I. Ngritjen e Komisionit të Posaçëm Parlamentar për Realizimin e Reformës Zgjedhore. 
II. Komisioni i Posaçëm ka objekt të veprimtarisë së tij:
a) hartimin e ndryshimeve legjislative për reformën zgjedhore;
b) trajtimin e rekomandimeve në raportet e OSBE/ODIHR-it për zgjedhjet vendore të 14 majit 2023, për zgjedhjet parlamentare të 11 majit 2025; si dhe të zgjedhjeve të mëparshme të patrajtuara;
c) trajtimin e rekomandimeve të institucioneve përgjegjëse për zgjedhjet, të partive politike parlamentare dhe organizatave jofitimprurëse;
ç) hartimin e një ligji për financimin e partive politike.
III. Komisioni i Posaçëm ngrihet mbi bazën e barazisë pozitë-opozitë. Në përbërje të tij do të ketë 16 anëtarë, nga të cilët 7 anëtarë janë përfaqësues të Grupit Parlamentar të Partisë Socialiste, 7 anëtarë janë përfaqësues nga Grupi Parlamentar i Partisë Demokratike, Grupi Parlamentar Aleanca për Ndryshim dhe Grupi Parlamentar i Partisë së Lirisë dhe 2 anëtarë nga partitë që kanë fituar të paktën dy mandate në zgjedhjet parlamentare të 11 majit 2025. Emrat e anëtarëve të Komisionit përcaktohen me vendim të Kuvendit.

	1. Damian Gjiknuri
	bashkëkryetar

	2. Arbjan Mazniku
	anëtar

	3. Bledar Çuçi
	anëtar

	4. Ulsi Manja
	anëtar

	5. Olsi Komici
	anëtar

	6. Aurora Mara
	anëtare

	7. Ogerta Manasterliu
	anëtare



Anëtarët zëvendësues:
1. Aulona Bylykbashi
2. Ermal Pacaj
3. Ermal Elezi
4. Erion Malaj
5. Erjona Ismaili

	1. Oerd Bylykbashi 
	bashkëkryetar
	(PD)

	2. Ivi Kaso	
	anëtar
	(PD)

	3. Gent Strazimiri	
	anëtar
	(PD)

	4. Albana Vokshi
	anëtare
	(PD)

	5. Gjin Gjoni
	anëtar
	(PD)

	6. Tedi Blushi
	anëtar
	(PL)

	7. Fatmir Mediu
	anëtar
	(AN)

	8. Tedi Mula
	anëtar
	(i pavarur)



Anëtarë zëvendësues:
1. Arian Ndoja		(PD)
2. Klevis Balliu		(PD)
3. Elda Hoti		     (PD)
4. Erisa Xhixho      (PL)
5. Artan Luku	    (AN)

IV. Komisioni drejtohet nga dy bashkëkryetarë, një nga Partia Socialiste dhe një nga Partia Demokratike.
V. Pranë Komisionit ngrihet grupi i ekspertëve teknikë. Përbërja dhe mënyra e funksionimit të tij përcaktohen me vendim të Komisionit të Posaçëm Parlamentar. 
VI. Prezenca e OSBE-së në Shqipëri, ekspertë të OSBE/ODIHR-it, Këshilli i Evropës, ekspertë të Komisionit të Venecias, si dhe përfaqësues dhe/ose ekspertë të BE-së dhe SHBA-ve ftohen të ndjekin, të japin asistencë dhe ekspertizë teknike në punimet e Komisionit dhe të grupit të ekspertëve teknikë të ngritur pranë tij. 
VII. Çdo parti që përfaqësohet në komision ka të drejtë të propozojë amendamente për diskutim dhe miratim. Palët duhet të angazhohen të gjejnë konsensusin në lidhje me to. Për çështje të veçanta për të cilat palët nuk kanë gjetur konsensus do të vlerësohet dhe kërkohet asistenca e ekspertizës së OSBE/ODIHR-it dhe Komisionit të Venecias. 
VIII. Mbledhjet e Komisionit janë të vlefshme kur janë të pranishëm më shumë se gjysma e anëtarëve të Komisionit. Në mbledhjet e Komisionit mund të marrin pjesë pa të drejtë vote deputetë të partive të tjera parlamentare, të cilët kanë të drejtë të bëjnë propozime për ndryshime në legjislacionin e reformës zgjedhore. Vendimmarrja e Komisionit do të synojë konsensusin e gjerë për të gjitha propozimet. Vendimet e Komisionit quhen të miratuara me shumicën e votave të të gjithë anëtarëve, por vetëm kur kanë njëkohësisht konsensusin e të dy bashkëkryetarëve. 
IX. Komisioni e ushtron veprimtarinë e tij për një afat 9-mujor nga miratimi i këtij vendimi. Në rast nevoje, me kërkesë të arsyetuar të dy bashkëkryetarëve, Kuvendi vendos zgjatjen e afatit të ushtrimit të veprimtarisë së Komisionit me një vendim të veçantë të Kuvendit. 
X. Ngarkohet Sekretari i Përgjithshëm për krijimin e kushteve të punës, si dhe për mbështetjen me burime njerëzore, financiare dhe logjistike të veprimtarisë së Komisionit dhe të grupit të ekspertëve të ngritur pranë tij. 
XI. Ky vendim hyn në fuqi menjëherë.
KRYETAR 
Niko Peleshi
Miratuar në datën 27.10.2025.

